b'\n_START_ARTICLE_\nYggdrasil\n_START_SECTION_\nEtimologie \xc8\x99i nume alternative\n_START_PARAGRAPH_\nEtimologia acceptat\xc4\x83 de cei mai mul\xc8\x9bi savan\xc8\x9bi este cea conform c\xc4\x83reia cuv\xc3\xa2ntul "Yggdrasil" provine din unirea cuvintelor "Ygg"("stra\xc8\x99nic") \xc8\x99i "drasil"("arm\xc4\x83sar"). "Yggr" este uneori un epitet acordat zeului Odin, ceea ce ar \xc3\xaensemna c\xc4\x83 echivalentul cuv\xc3\xa2ntului "Yggdrasil" este "Arm\xc4\x83sarul lui Odin". Aceast\xc4\x83 traducere ar face referire la cele nou\xc4\x83 nop\xc8\x9bi \xc3\xaen care se zice c\xc4\x83 Odin a stat at\xc3\xa2rnat de crengile copacului pentru a cunoa\xc8\x99te runele \xc8\x99i pentru a avea inteligen\xc8\x9b\xc4\x83 suprem\xc4\x83. Sp\xc3\xa2nzur\xc4\x83toarea este uneori descris\xc4\x83 \xc3\xaen vechile scrieri nordice sub numele "arm\xc4\x83sarul sp\xc3\xa2nzuratului". _NEWLINE_\xc3\x8en Fjolsvinnsmal, un poem din Edda, Arborele Lumii este numit "Mimameid" (adic\xc4\x83 \xc3\xaen limba nordic\xc4\x83: "Copacul lui Mimir"). Foarte probabil este ca Yggdrasil s\xc4\x83 fie identic cu Lerad, un copac ale c\xc4\x83rui frunze \xc8\x99i r\xc4\x83murele cad pe acoperi\xc8\x99urile palatului Valhalla. Capra Heidrun \xc8\x99i cerbul Eikthyrni, care se afl\xc4\x83 pe acoperi\xc8\x99, se hr\xc4\x83nesc cu frunzele arborelui Lerad.\n_START_SECTION_\nYggdrasil \xc3\xaen Edda\n_START_PARAGRAPH_\n\xc3\x8en Edda, trei r\xc4\x83d\xc4\x83cini sus\xc8\x9bin trunchiul, una trec\xc3\xa2nd prin Asgard, una prin Helheim \xc8\x99i una prin Jotunheim. Dedesubtul r\xc4\x83d\xc4\x83cinii Asgard-ului se afl\xc4\x83 F\xc3\xa2nt\xc3\xa2na lui Urd, iar acolo s\xc4\x83l\xc4\x83\xc8\x99luiesc cele trei norne, asupra c\xc4\x83rora nici m\xc4\x83car zeii nu au nici o putere \xc8\x99i care \xc3\xaen fiecare zi ud\xc4\x83 copacul cu apa din f\xc3\xa2nt\xc3\xa2n\xc4\x83. Astfel, ramurile arborelui r\xc4\x83m\xc3\xa2n verzi. Sub r\xc4\x83d\xc4\x83cina ce terce prin Jotunheim se afl\xc4\x83 f\xc3\xa2nt\xc3\xa2na lui Mimir, iar sub r\xc4\x83d\xc4\x83cina Helheim-ului se afl\xc4\x83 f\xc3\xa2nt\xc3\xa2na "Hvergelmir"._NEWLINE_\xc3\x8en v\xc3\xa2rful copacului se afla un coco\xc8\x99 gigantic sau dup\xc4\x83 majoritatea legendelor, un vultur numit Vidofnir, deasupra c\xc4\x83ruia zbura uliul Vedrfolnir. R\xc4\x83d\xc4\x83cinile din Niflheim erau roase de dragonul Nidhogg. Veveri\xc8\x9ba Ratatosk alearg\xc4\x83 permanent  \xc3\xaen susul \xc8\x99i  josul arborelui, de la Nidhogg la vultur, r\xc4\x83sp\xc3\xa2ndind intrigi \xc3\xaentre ei. De asemenea sunt patru cerbi care se hr\xc4\x83nesc cu scoar\xc8\x9ba arborelui \xc8\x99i care tr\xc4\x83iesc pe crengile acestuia. Ei se numesc Duneyrr, Durathror, Dvalin, \xc8\x99i Dainn .\n_START_SECTION_\nIdeea de sacrificiu \xc3\xaen legenda arborelui Yggdrasil\n_START_PARAGRAPH_\n\xc3\x8entr-un pasaj din poemul H\xc3\xa1vam\xc3\xa1l, Odin poveste\xc8\x99te cum a dob\xc3\xa2ndit runele, simboluri ale \xc3\xaen\xc8\x9belepciunii \xc8\x99i ale puterii magice. El s-a sp\xc3\xa2nzurat timp de nou\xc4\x83 nop\xc8\x9bi \xc3\xaen arborele Yggdrasil, "r\xc4\x83nit cu lancea \xc8\x99i sarificat lui Odin, eu \xc3\xaensumi sacrificat mie \xc3\xaensumi, f\xc4\x83r\xc4\x83 s\xc4\x83 m\xc4\x83n\xc3\xa2nc \xc8\x99i f\xc4\x83r\xc4\x83 s\xc4\x83 beau, iat\xc4\x83 c\xc4\x83 runele la chemarea mea se revelar\xc4\x83". El dob\xc3\xa2nde\xc8\x99te astfel \xc8\x99tiin\xc8\x9ba ocult\xc4\x83 \xc8\x99i darul poeziei. Este vorba aici de un rit de ini\xc8\x9biere de structur\xc4\x83 para\xc8\x99amanic\xc4\x83. R\xc4\x83nindu-se pe sine, neb\xc3\xa2nd \xc8\x99i nem\xc3\xa2nc\xc3\xa2nd, zeul sufer\xc4\x83 moartea ritual\xc4\x83 \xc8\x99i dob\xc3\xa2nde\xc8\x99te \xc3\xaen\xc8\x9belepciunea secret\xc4\x83. \xc3\x8en mitologia nordic\xc4\x83 victimele sacrificate lui Odin erau sp\xc3\xa2nzurate \xc3\xaen acesti arbori.'